《送孟缇妹之京师》
清代·张纶英

凉风动高梧，哀蛩响幽咽。欹枕不成眠，揽衣长叹息。

瞻彼连枝树，茏葱经岁月。视彼林间鸟，众雏长比翼。

嗟我雁行违，迢遥望冀北。再拜送君行，欲语心戚戚。

惜昔别姊时，回肠几碎裂。驰驱二三载，神魂日飞越。

幸得重聚会，承欢两无极。倏忽数年间，又当远离别。

离别复何言，泣涕沾胸臆。君今六翮振，翱翔自安适。

而我若梁燕，秋至催归急。焉能避风尘，稳住雕檐侧。

身世等浮云，劳逸讵能测。自今一挥手，何时见颜色。

努力慰亲心，此躯保金石。

作者简介：（1798—?）江苏阳湖人，字婉紃。张琦女。孙劼妻。工书，出入欧阳、颜、扬诸家。分书从魏碑上溯晋、汉，遒丽沉厚。日本、高丽使者来华，常购其作品。与姊英等互为师友。